Pamiyntōm jedna manifestacyjŏ we Katowicach pŏrã lŏt tymu: marsz rōwności abŏ inkszej tōlerancje. Na placu wele świyntej pamiynci estakady bōło pōłno ludzi. Szeł tam Kutz, szły sztudynty, politykery, feministki i inksi. Na fanach mieli naszkryflane „Jezech gejym”, „Jezech lesbijkōm”, a miyndzy tymi fanami i tabulkami znodły się tyż takiy z hasłym „Jezech Ślōnzŏkiym”.
Zaś terŏzki we Syjmie poszeł projekt ustawy, kerŏ mŏ uznać ślōnskŏ gŏdka za gŏdkã regiōnalnŏ. Wto je za inicjatywōm Marka Plury? Trochã posłōw z PO, pŏrã z SLD i… cŏłki klub Ruchu Palikota. Abo kuknijcie na cajtōngi: nojbardzij rada rygionalizmusŏwi je katowickŏ Gazeta Wyborczŏ (cuzamyn z Dziynnikiem Zachodnim), i to niy ôd dzisiŏ.
Cosik się takigo popochało, iże ślōnskŏ sprŏwa trefiła na plac nowoczesnyj, liberalnyj lewice: niy tyj ôd robotnikōw, ino tyj ôd mnijszościōw, ekologie a rōwnouprawniyniŏ. Skuli mie je to wielgi feler polskij prawice: rŏz iże dała se ta sprōwa zachachmyncić, a dwa, iże je blank wrogŏ do ślōnskich ruchōw tożsamościowych.
Po jakimu? Kery rygiōn mŏ wiyncyj we wercie tradycyjne wartości konserwatystōw? Ślōnskŏ familijŏ, ślōnsko pobożność i żicie przi farze, ślōnskiy przŏciy tradycje. Przeca za Mjymca, kajś na poczōntku XX stōleciŏ, sam bōł bastiōn krześcijanskij partie Cyntrum (kerŏ dzisiŏ wierzã bōłaby uznanŏ za prawicowŏ, jako i cŏłkŏ chadycja). Jo wiym, momy XXI stōlecie i sōm żech je przikłodym, wiela dzisiŏ ôstŏło ze ślōnskigo etosu (niy za wiela, trzeba pedzieć). Atoli durch cŏłkŏ kupa Ślōnzŏkōw mnij abo wiyncyj sie go trzimo, kej idzie ô dyklarowany światopoglōnd.
Skuli mie stykłoby ino trochã pomyślunku, trochã ôbudzyniŏ z narōdowyj mitologie, coby prawica mioła we Ślōnzŏkach (prŏwda, ino w tajli, ale niy małyj) twŏrdy elektorat. Tyngiy państwo, tradycyjno familijŏ, krześcijańskŏ nauka społecznŏ – mōgby z tygo być fōndamynt polskij i ślōnskij prawice. Prawice, kerej by niy zawodzało, eli wto je Ślōnzokiym abo Polokiym, kej sie rozchodzi ô obywatelōw.
No ja, terŏzki, przi roztomajtych „zakamuflowanych opcjach”, to je ino wynokwianiy. I niy mogã pedzieć, iże mie to fest żgŏ. Atoli zawdy chce mi sie śmiŏć, kej se forszteluja feministki, Palikotōw a transseksualistōw w jednyj ferajnie cuzamyn z moimi starzikami abo ujkami.
szl_Latn szl_Latn szl_Latn szl_Latn szl_Latn szl_Latn